Knattspyrnukonan og markvörðurinn Guðbjörg Gunnarsdóttir hefur tekið þá ákvörðun að leggja hanskana á hilluna. Guðbjörg segir ákvörðunina alls ekki hafa verið auðvelda enda elski hún enn að spila fótbolta.
Guðbjörg greinir sjálf frá þessu á samfélagsmiðlum og segist nú þegar hafa tekið ákvörðun um framhaldið sem verði opinberuð fljótlega. Guðbjörg er 36 ára og á að baki 64 A-landsleiki. Hún hefur spilað í sænsku, þýsku og norsku úrvalsdeildinni og tekið þátt á öllum þremur stórmótunum sem íslenska kvennalandsliðið hefur spilað á. Hér á Íslandi ólst Guðbjörg upp í FH en spilaði svo með Val áður en hún hélt út í atvinnumennsku árið 2009. Þar spilaði hún með Djurgården, Avaldsnes, Turbine Potsdam, LSK og nú síðast Arna-Björnar.
Hulda Clara Gestsdóttir og Aron Snær Júlíusson, bæði úr Golfklúbbi Kópavogs og Garðabæjar, eru Íslandsmeistarar í golfi árið 2021. Mótið fór fram á Jaðarsvelli á Akureyri um helgina. Hulda og Aron voru bæði með forystu fyrir fjórða og síðasta hring mótsins. Hulda endaði örugg í efsta sætinu á tveimur höggum yfir pari og sjö högga forystu. Ragnhildur Kristinsdóttir úr Golfklúbbi Reykjavíkur varð í öðru sæti og Heiðrún Anna Hlynsdóttir úr Golfklúbbi Selfoss í því þriðja. Aron endaði mótið á sex höggum undir pari og með fjögurra högga forystu á Jóhannes Guðmundsson úr Golfklúbbi Reykjavíkur sem varð í öðru sæti. Lárus Ingi Antonsson úr Golfklúbbi Akureyrar varð í þriðja sæti á einu höggi undir pari samanlagt.
Íslenska karlalandsliðið í körfubolta er farið af stað til Svartfjallalands þar sem liðið mun spila leiki í seinni umferð forkeppni HM 2023 á móti Danmörku og Svartfjallalandi. Craig Pedersen, landsliðsþjálfari, hefur valið þá 14 leikmenn sem fara út en athygli vekur að Martin Hermannsson þurfti að draga sig úr hópnum vegna skyldna við félagslið sitt, Valencia. Auk þess eru bæði Haukur Helgi Pálsson og Styrmir Snær Þrastarson meiddir og taka því ekki þátt í leikjunum og Jón Axel Guðmundsson spilar um þessar mundir í sumardeild NBA og gat ekki gefið kost á sér. Leikirnir munu fara fram fimmtudaginn 12. ágúst, föstudaginn 13. ágúst, þriðjudaginn 16. ágúst og miðvikudaginn 18. ágúst og verða allir sýndir í beinni útsendingu á RÚV 2.
Knattspyrnukonan og markvörðurinn Guðbjörg Gunnarsdóttir, sem hefur meðal annars leikið 64 A-landsleiki, tilkynnti í dag að hún hefði lagt hanskana á hilluna.